Document ID: 32014D0890

DECIZIA DE PUNERE ÎN APLICARE A COMISIEI
din 8 decembrie 2014
de autorizare a introducerii pe piață a uleiului de Chia (Salvia hispanica) ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului
[notificată cu numărul C(2014) 9209]
(Numai textul în limba engleză este autentic)
(2014/890/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
întrucât:
(1)
La data de 12 noiembrie 2012, societatea comercială Functional Products Trading S.A. a solicitat autorităților competente din Regatul Unit introducerea pe piață a uleiului de Chia (Salvia hispanica) ca ingredient alimentar nou pentru a fi utilizat în uleiuri vegetale și ca supliment alimentar.
(2)
La data de 8 iulie 2013, organismul responsabil de evaluarea produselor alimentare din Regatul Unit a emis raportul său privind evaluarea inițială. În raportul respectiv, s-a concluzionat că uleiul de Chia (Salvia hispanica) îndeplinește criteriile pentru a fi considerat un aliment nou, prezentate la articolul 3 alineatul (1) din Regulamentul (CE) nr. 258/97.
(3)
La data de 13 septembrie 2013, Comisia a transmis celorlalte state membre raportul privind evaluarea inițială.
(4)
În termenul de 60 de zile prevăzut la articolul 6 alineatul (4) primul paragraf din Regulamentul (CE) nr. 258/97 au fost formulate obiecții justificate. În conformitate cu articolul 7 alineatul (1) din Regulamentul (CE) nr. 258/97, ar trebui adoptată o decizie de punere în aplicare a Comisiei, care să ia în considerare obiecțiile formulate. Explicațiile suplimentare oferite de solicitant au răspuns acestor preocupări într-un mod satisfăcător pentru statele membre și Comisie.
(5)
Directiva 2002/46/CE a Parlamentului European și a Consiliului (2) conține cerințe privind suplimentele alimentare. Utilizarea uleiului de Chia (Salvia hispanica) ar trebui autorizată fără a aduce atingere cerințelor din respectivul act legislativ.
(6)
Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTA DECIZIE:
Articolul 1
Uleiul de Chia (Salvia hispanica), cu specificațiile din anexa I, poate fi introdus pe piața Uniunii ca ingredient alimentar nou pentru utilizările definite și la nivelurile maxime stabilite în anexa II, fără a aduce atingere dispozițiilor Directivei 2002/46/CE.
Articolul 2
Referirea la uleiul de Chia autorizat prin prezenta decizie de pe eticheta produselor alimentare care îl conțin este „Ulei de Chia (Salvia hispanica)”.
Articolul 3
Prezenta decizie se adresează societății comerciale Functional Products Trading S.A., Av. Luis Pasteur 5842 Of. 302 - Vitacura, Santiago, Chile.
Adoptată la Bruxelles, 8 decembrie 2014.

Labels: 0
3
17